"Susotázs" című kisjátékfilmje Magyarországon 2018. április 4-én a Friss Hús Budapest Nemzetközi Rövidfilmfesztiválon mutatkozott be, majd beválogatták több rangos európai és amerikai fesztiválra, többek között a Manhattan Rövidfilmfesztiválra, mely utazó fesztivál keretében Los Angelesben is vetítették, így jelölhetővé vált az Oscar-díjra. Az alkotást beválogatták a 2019-es Oscar-díj "legjobb élőszereplős rövidfilm" kategóriájának 10 kisfilmet tartalmazó szűkített listájára (shortlist). 2019 szeptemberében a 46. Telluride-i Filmfesztiválon debütált az "Akik maradtak" című filmdrámája, melyet a magyar mozik még abban a hónapban vetíteni kezdtek. Magyarország ezt a filmet indította a 2020-as Oscar-díjversenyben, ahol a "legjobb nemzetközi játékfilm" kategóriában ugyancsak a szűkített listáig jutott. Az eredetileg televízióra készült alkotást a Duna Televízió 2020 májusában sugározta először. A film alapjául szolgáló könyvet F. Várkonyi Zsuzsa pszichológus írta 2004-ben, "Férfiidők lányregénye" címen.